ต่างชาติรุกเปิดเว็บขายสินค้าการเงิน
ตลาดการเงินออนไลน์บูม ต่างชาติลุยเปิดเว็บขายสินค้าการเงิน ปีนี้เริ่มที่ประกันก่อน
22 ต.ค. 2558

ตลาดการเงินออนไลน์บูม ต่างชาติลุยเปิดเว็บขายสินค้าการเงิน ปีนี้เริ่มที่ประกันก่อน
นายศีล นวมานนท์ กรรมการผู้จัดการ บริษัท โกแบร์ (ประเทศไทย) เปิดเผยว่า บริษัทได้เปิดตัว www.GoBear.co.th ขึ้นในไทย เพื่อให้บริการด้านสินค้าทางการเงินในลักษณะการเปรียบเทียบข้อมูลเป็นหลัก โดยช่วงแรกจะเริ่มจากสินค้าประกันวินาศภัยก่อน และในต้นปีหน้าจะขยายไปยังสินค้าการเงินประเภทอื่น เช่น บัตรเครดิต สินเชื่อส่วนบุคคล
“เราเป็นเว็บไซต์ที่รวบรวมข้อมูลจากหลายๆ เว็บ และจากหลายๆ บริษัทเพื่อเปรียบเทียบให้ลูกค้าตัดสินใจเอง โดยไม่ได้เป็นผู้ขายสินค้า ซึ่งเราจะมีรายได้มาจากค่าการตลาดหรือจำนวนคลิกที่มีผู้เข้าชม และตั้งเป้าในปีหน้าต้องมีผู้เข้าชมไม่ต่ำกว่า 1 ล้านราย” นายศีล กล่าว
ทั้งนี้ บริษัทไม่ห่วงในเรื่องแหล่งเงินทุน เนื่องจากบริษัทอยู่ในเครือบีซีดี กรุ๊ป ซึ่งเป็นบริษัทชั้นนำของโลก มีรายได้ไม่ต่ำกว่าปีละ 7 แสนล้านบาท สำหรับประเทศไทยถือว่าเป็นประเทศที่สองที่เข้ามาเปิดตัวเว็บไซต์นี้ต่อจากสิงคโปร์ และบริษัทแม่ยังมีแผนที่จะเปิดเว็บไซต์นี้ในมาเลเซีย ฟิลิปปินส์ อินโดนีเซีย และเกาหลีใต้ในปีหน้าอีกด้วย
น.ส.ชูพรรณ โกวานิชย์ รองกรรมการผู้จัดการอาวุโส บริษัท เมืองไทยประกันภัย กล่าวว่า ปัจจุบันการซื้อขายประกันผ่านออนไลน์ได้รับความนิยมอย่างต่อเนื่อง แต่เป็นลักษณะที่ลูกค้าจะหาข้อมูลผ่านออนไลน์ก่อน จากนั้นจึงค่อยติดต่อซื้อตรงกับบริษัทประกันอีกต่อหนึ่ง โดยภาพรวมของตลาดประกันออนไลน์ปัจจุบันคาดว่ามีสัดส่วนประมาณ 4-5% ของเบี้ยทั้งหมด
สำหรับบริษัท เมืองไทยประกันภัย จะมีเบี้ยผ่านช่องทางออนไลน์ประมาณปีละ 100 ล้านบาท เช่น แบบประกันท่องเที่ยว แบบประกันอุบัติเหตุส่วนบุคคล (พีเอ) แบบประกัน พ.ร.บ. และแบบประกันรถที่ขายเป็นแพ็กเกจ
ทั้งนี้ โกแบร์เป็นบริษัทของเครือบีซีดี กรุ๊ป เปิดตัวครั้งแรกที่ประเทศสิงคโปร์ และได้รุกขยายตลาดในภูมิภาคเอเชียตะวันออกเฉียงใต้ โดยมีการเปิดตัวเว็บไซต์ GoBear ที่เน้นเฉพาะการให้บริการด้านการเงินเป็นหลักในประเทศไทยอย่างเป็นทางการ